b'\n_START_ARTICLE_\nMorella roquera\n_START_SECTION_\nH\xc3\xa0bitat\n_START_PARAGRAPH_\nCreix sobre murs, parets, escletxes de roques, solars, cases velles o vores de camins, i prefereix els s\xc3\xb2ls nitrificats, per aix\xc3\xb2 apareix f\xc3\xa0cilment on hi ha pres\xc3\xa8ncia humana o d\'animals. a m\xc3\xa9s, tamb\xc3\xa9 sol cr\xc3\xa9ixer m\xc3\xa9s en zones on hi ha ombra i humitat durant algunes hores del dia.\n_START_SECTION_\nDescripci\xc3\xb3\n_START_PARAGRAPH_\n\xc3\x89s una planta viva\xc3\xa7 (les parts a\xc3\xa8ries s\xc3\xb3n anuals i les subterr\xc3\xa0nies s\xc3\xb3n persistents), per tant \xc3\xa9s una planta perenne._NEWLINE_T\xc3\xa9 forma de mata poc compacta amb la base llenyosa, t\xc3\xadpicament d\'entre 20 i 50\xc2\xa0cm d\'al\xc3\xa7\xc3\xa0ria, les tiges s\xc3\xb3n molt ramificades i s\xc3\xb3n cobertes de p\xc3\xa8ls no urticants (no piquen) malgrat la planta pertany a la fam\xc3\xadlia de les urtic\xc3\xa0cies com les ortigues._NEWLINE_Les fulles s\xc3\xb3n alternes amb pec\xc3\xadol i de forma rombo\xc3\xafdal o ovo\xc3\xafdal acabades en punta, presenten dos parells de nervis laterals, els quals estan molt marcats i es poden veure pels dos costats de la fulla i el parell inferior sovint \xc3\xa9s originat alguns mil\xc2\xb7l\xc3\xadmetres per damunt de la base del limbe i s\xc3\xb3n cobertes de p\xc3\xa8ls (pubescents) com tota la planta. Les fulles tenen un color verd brillant a l\'envers i en canvi per la zona del revers no presenten brillantor i la fulla es divideix en dos parts iguals. S\'enganxen f\xc3\xa0cilment a la roba._NEWLINE_Les flors neixen unides a les axil\xc2\xb7les de les fulles superiors i apareixen depenent de les condicions en qu\xc3\xa8 es troba el medi, tot i que sol ser durant tot l\'any, ja que es considera que oficialment floreixen entre mar\xc3\xa7 i octubre, s\xc3\xb3n verdes tot i que en alguns casos se\'ls pot apreciar una mica de color vermell i es presenten agrupades en infloresc\xc3\xa8ncies globulars (glom\xc3\xa8ruls) on les del centre s\xc3\xb3n femenines (escasses, amb periant de 2-2,5 mm) i la resta hermafrodites (hermafrosita) (abundants, amb periant de 3,5 mm). El seu pol\xc2\xb7len provoca reaccions al\xc2\xb7l\xc3\xa8rgiques en les persones: \xc3\xa9s l\'al\xc2\xb7lergen m\xc3\xa9s important de la costa mediterr\xc3\xa0nia. _NEWLINE_El fruit \xc3\xa9s una n\xc3\xbacula (fruit sec) oval de color negre brillant que dins seu nom\xc3\xa9s hi cont\xc3\xa9 una sola llavor i que s\'enganxa fortament a la roba o als pels dels animals, el que contribueix a la seva propagaci\xc3\xb3 i li permet colonitzar r\xc3\xa0pidament qualsevol s\xc3\xb2l prou nitrificat. _NEWLINE_\xc3\x89s una planta rica en sals potassi i flavonoides com ara el kampferol que havia estat utilitzada contra les malalties de les vies urin\xc3\xa0ries per les seves propietats di\xc3\xbcr\xc3\xa8tiques. Tamb\xc3\xa9 cont\xc3\xa9 algunes subst\xc3\xa0ncies amargants i tanins, les quals li donen accions emolents, vulneraries i antirraum\xc3\xa0tiques.\n_START_SECTION_\nAltres aplicacions\n_START_PARAGRAPH_\nCuriosament, la Parietaria officinalis es pot utilitzar per a netejar els vidres (sobretot antigament), per aquest motiu l\'esp\xc3\xa8cie tamb\xc3\xa9 es coneix popularment amb el nom de "herba de botella"._NEWLINE_A m\xc3\xa9s, si freguem la planta per sobre de coure aconsegueix extreure\'n l\'\xc3\xb2xid.\n_START_SECTION_\nToxicitat\n_START_PARAGRAPH_\nNo s\'han descrit casos de toxicitat en l\'\xc3\xbas d\'aquesta planta, excepte en aquelles persones que s\xc3\xb3n sensibles a alguns dels seus components._NEWLINE_S\'ha de tenir en compte, ja que el seu pol\xc2\xb7len \xc3\xa9s el responsable de moltes al\xc2\xb7l\xc3\xa8rgies respirat\xc3\xb2ries en les ciutats.\n_START_SECTION_\nSubesp\xc3\xa8cies\n_START_PARAGRAPH_\nEl que s\'havia conegut com a Parietaria judaica es considera avui com una subesp\xc3\xa8cie de Parietaria officinalis._NEWLINE_Parietaria ramiflora i Parietaria diffusa eren noms que s\'havien utilitzat per Parietaria officinalis.'